**Kévés Andor: az extrém világok művészfotósa**

Perzselő sivatag, mérges kígyók, pókok és skorpiók, sziklás tengerpart tajtékzó hullámokkal, havas hegycsúcsok – csak néhány azok közül az extrém helyszínek közül, amelyekkel Kévés Andor, a világutazóként is emlegetett, többszörösen díjazott fotóművész munkája során szembe néz és fényképezőgépje társaságában bátran vállal minden kihívást.

Andort városunkban szinte mindenki ismeri, van, aki iskolás éveiből, más a tánc révén, vagy éppen a fotózáson keresztül. Sokan büszkék rá, mégis akadnak soltvadkertiek, akik nem tudják, hogy Andor fő hivatása a fotózás, amelyet művészi szinten űz, pedig nevét már külföldön is jól ismerik. A pár éve Soltvadkerten kialakított N’door fotóstúdió is az ő nevéhez fűződik, mely gyorsan népszerűvé vált a helyi fotósok körében, hiszen bérelhető is.

A karácsonyi időszak különösen népszerű, tavaly 130 család kérte, hogy ő készítse el az ünnepi fotóikat, amit Andor nagy megtiszteltetésként él meg.

Az általános iskolát Soltvadkerten végezte. Nagyon eleven kisfiú volt, így szülei nem unatkoztak mellette. Már első osztályosként hiperaktivitás gyanújával illették, de édesanyja nem fogadta el ezt a diagnózist, inkább olyan elfoglaltságokat keresett fia számára, ahol levezetheti felesleges energiáit, így több sporttevékenységgel is megismerkedett. A mozgás mellett a természet iránti érdeklődése is korán megmutatkozott, rengeteg természetfilmet nézett, könyvespolcai pedig tele voltak természetismereti kiadványokkal, amelyeket örömmel lapozgatott. Gyakran maga fedezte fel az élővilágot, melyhez kiváló helyszín volt a Vadkerti-tó környéke, és a természethez kapcsolódó ismeretek csak úgy ragadtak rá. A megszerzett ismeretek nemcsak az iskolai biológiaórákon bizonyultak hasznosnak, elkísérik őt utazásai során is. Otthon hörcsögöket, nyulakat, papagájokat és teknősöket tartottak hobbiállatként, melyek gondozása kisgyermekként is az ő feladata volt.

Gyermekként még kevésbé vonzották a kreatív tevékenységek, de ha valamit el kellett készíteni, akkor mindig beletette a pozitív energiáját. Ilyen alkalom volt például, amikor az STE Asztalitenisz Szakosztály logópályázatára nevezett be általános iskolásként, ahol az ő terve nyerte el a zsűri tetszését, és azóta is, közel 30 éve ezt a logót használják.

Sokan vallják, hogy nincsen „rossz” gyerek, csak meg kell találni azt az elfoglaltságot, amely igazán leköti, fejleszti és emellett még örömet is ad. Ez Andor esetében is igaz volt. Egy ilyen tevékenység volt a tánc, amely hamar az élete részévé vált. A tánc fizikailag is komoly megterhelést jelent, így sportként is kiváló elfoglaltságnak bizonyul, ráadásul csökkenti a stresszt, segít levezetni a feszültséget, növeli az önbizalmat, az intelligenciát és a koncentrációt, valamint fejleszti a kreativitást is. Andornak remek ritmusérzéke volt, gyorsan megtalálta a helyét ebben a világban, olyannyira, hogy már 17 évesen táncoktatóként is tevékenykedett. Középiskolás évei alatt végig aktív résztvevője maradt a táncos közösségnek. Nem elsősorban a versenyzés vonzotta, sokkal inkább a zene, a mozgás és a ritmus hármasának együttes harmóniája. 19 évesen partnerével 6. helyezést ért el a C-latin kategóriás magyar bajnokságon.

A középiskola után Andor Kecskeméten kezdett kertészmérnöki tanulmányokat, ezzel párhuzamosan pedig Budapesten a Testnevelési Egyetemen is tanult, ahol sí- és snowboardoktatói képesítést szerzett. A diplomaszerzést követően kiváló nyelvtudását kihasználva külföldre utazott. Nyaranta Krétán dolgozott sportanimátorként egy szállodában, télen pedig a szlovákiai Magas-Tátrában oktatott síelést és snowboardozást.

Néhány külföldön töltött év után visszatért Soltvadkertre, ahol először egy tánciskola helyi intézményének vezetését vállalta, majd megnyitotta a Főnix tánciskolát, ahol hip-hop táncot oktatott. Ekkoriban kezdett igazán fontossá válni életében a fotózás is. Egykori tanára, Daróczi Csaba inspirálta. Kezdetben saját táncosait kezdte fotózni. Aki próbált már mozgásban lévő embereket fényképezni, tudja, hogy ez komoly kihívást jelent, Andornak azonban sikerült kiváló képeket készítenie. A szülők lelkesedése, és az, hogy vásárolni szerették volna a fotókat, megerősítették, hogy jó úton jár. Így indult el fotós pályafutása, kezdetben a mozgás pillanatait megörökítő sportfotózás volt a fotói fő témája.

A tánc megtanította arra, hogyan fejezze ki a szépséget és a kifinomultságot. Ezt a képességét a fotózásban is kamatoztatta. Megtanult a pillanatban élni, és a fényképezés tökéletes eszköz lett számára ahhoz, hogy ezt az életérzést megossza másokkal is.

Andor példa arra, hogy bárki megtalálhatja azt a tevékenységet, amely boldoggá teszi, még akkor is, ha az oda vezető út akadályokkal teli. Van, akit ezek a nehézségek visszavetnek, másokat viszont épp ezek erősítik meg. Andor az utóbbiak közé tartozik. Sokan kérdezik: hogyan lesz egy kisvárosi fiatalból nemzetközi hírű művészfotós, aki idén áprilisban már negyedik alkalommal nyerte el a világbajnoki címet. Talán az a titka, hogy semmitől sem riad vissza, még a legextrémebb körülmények között is helytáll, tele van energiával, amit pozitívan használ fel és szenvedéllyel dolgozik. Előfordul, hogy egy-egy fotózás alatt annyira belemerül a munkába, hogy enni és inni is elfelejt. Nem ismer akadályokat, vízbe gázol, ha kell lefekszik a földre is, hogy a tökéletes képet elkészítse.

Érdeklődése rendkívül széles, nyitott, kíváncsi, szeret tanulni, felfedezni, emberekkel kapcsolatba lépni. Szeret másokat is tanítani, kalandokra vágyik, gyorsan reagál az új helyzetekre, és kreativitása mindig újabb ötleteket szül. Számára a fotózás nemcsak munka vagy hivatás – sokkal inkább életforma.

2013 óta dolgozik modellekkel is. Vidám, pozitív személyiségének köszönhetően könnyedén megtalálja a közös hangot mind a családokkal mind a modellekkel. Maximalista, mindenkit a legjobb formájában szeret megörökíteni és ezt mindenkiből ki is tudja hozni. Képein nemcsak a mozgás dinamizmusa jelenik meg, hanem a meghitt, romantikus pillanatok is, például esküvői fotóin. Az öröm, a boldogság, a könnyek és a pillanat varázsa visszatükröződnek munkáin.

Andor képeiben többféle stílus és témakör is megjelenik: portré, divat, boudoir, glamour, művészi akt, valamint családi és esküvői fotózás. A kihívások éltetik, ezek adják számára az igazi lendületet. Vannak fotózások, amikor a megrendelő konkrét elképzeléssel érkezik, máskor viszont teljesen szabad kezet kap, ő választja ki a helyszínt, modellt, sminkest. Ez utóbbi lehetőség különösen inspiráló számára, hiszen ilyenkor a saját ötleteit és kreativitását valósíthatja meg. Izgalmas kihívásokat keres, és vonzódik a különleges helyszínekhez, de a stúdiófotózások is inspirálják. A divatfotózás összetett, komoly csapatmunkát igénylő folyamat: fotósnak, modellnek, stylistnak, fodrásznak és sminkesnek teljes összhangban kell dolgoznia.

Andor igazi energiabomba, talán ez is az egyik legfőbb kulcsa a sikerének, melyhez társul rendkívüli kreativitása és kifinomult művészi érzéke. Szeret csapatban dolgozni, de az önálló munka sem áll távol tőle.

Számára minden utazás új kaland, új inspiráció. A világ különféle pontjain fotózott már, a Seychelle-szigeteken, az Azori-szigeteken, Portugáliában, az Egyesült Arab Emírségekben, Horvátországban, Mallorcán és Balin is járt. Egyik legemlékezetesebb kalandja a 2020-as Budapest–Bamako rally volt. Amikor ismerősei megkérdezték tőle, nincs-e benne halálfélelem, csak mosolygott és egy nem mindennapi felkérésre mondott igent, csatlakozott egy lelkes csapathoz, és vállalta, hogy ha kell, segít, ha pedig nincs szükség rá, akkor szabadon fotózhat.

A 17 napos túra eleinte kirándulásnak indult számára, de hamar kiderült, hogy komoly próbatétel lesz. Leginkább az autóból fényképezett, használta kameráját és drónját is, miközben GPS-koordináták alapján navigált, ahol csak kellett. A nomád körülményeket jól viselte, gyermekkori természetismereti tudását is hasznosítani tudta. A kihívásokat jól kezelte, és életre szóló élményekkel, valamint lenyűgöző fotókkal tért haza. A kaland során mesés tájak, izgalmas helyzetek és az igazi afrikai valóság is szembejött vele. Az út végére már benne is megjelent némi félelem, hiszen Guineába érkezésük idején polgárháborús állapotok uralkodtak, és ez a rally útvonalát is érintette. Erről az útról Andor órákig tud mesélni, ezért szeptemberben, egy Karaván Klub keretében, személyesen is megosztja majd élményeit és fotóit az érdeklődőkkel.

Andor nyughatatlannak vallja magát – akkor érzi igazán jól magát, ha sok feladata van, ha pöröghet. Képeit az teszi különlegessé, hogy messze nem közönségesek. Még az aktfotóit is ízléses keretek között készíti, finom művészi érzékkel, a szépséget és méltóságot hangsúlyozva.

Szívesen vesz részt fotóversenyeken is, bár számára ezek nem elsődleges célok, hanem inkább visszajelzések. Ennek ellenére több nemzetközi versenyen is sikerrel szerepelt: eddig négy alkalommal nyert első helyezést világversenyen. Általában több képpel nevez, többféle kategóriában, és gyakran több képe is díjazásba részesül, ugyan azon a versenyen.

Versenyek és elismerések, melyekre a legbüszkébb:

Pannonia Reflection Slovenia FIAP - különdíj (2014)

8 Marco Fotografia Italia – II. hely (2015)

4th JPS International Salon India – I. hely (2015)

4th JPS International Salon India – I. hely (2015),

Essence og Light Spring Budapest FIAP - különdíj (2015),

3rd PFM Internatinal Digital Salon India FIAP - különdíj (2015),

Ist Circular Exhibition of Photograpy „Digital Foto Archiva (2015)

Év esküvő fotósa pályázat – II. hely - divat kategóriában (2020)

IAAP Digital Photo World Szerbia – II. hely (2025)

World System Photo IAAP - III. hely (2025)

World System Photo szalon – I. hely (2025)

Kévés Andor története példa arra, hogy a siker nem a kiváltságosoké, hanem azoké, akik mernek nagyot álmodni, nem riadnak vissza az akadályoktól, és hajlandóak kitartóan dolgozni a céljaikért. Aki találkozott már vele, tudja, hogy pozitív személyisége, a hozzáállása és energiája páratlan. A fotózás számára nem csak mesterség, hanem életforma, egy olyan kifejezőeszköz, amelyen keresztül nemcsak a világot, de önmagát is képes megmutatni. Szenvedélye, kreativitása, tudása és nyitottsága minden képén visszaköszön. Ő nemcsak fotóz, hanem történeteket, érzéseket, sorsokat örökít meg és ami közben mások arcáról a boldogságot olvassa le objektívján keresztül, ő maga is megtalálta azt az utat, amit keresett, amiben kiteljesedhet és ami boldoggá teszi: egy életet a művészetben, kalandban és hitelességben.

**„A pozitív energia a legjobbat hozza ki az emberből.” – Lee Haney**